“ገበታ ለአገር ፕሮጀክት አገራዊ የአንድነት ስሜት ፈጥሯል”- የቀድሞ ቀዳማዊት እመቤት ሮማን ተስፋዬ
የገበታ ለሀገር ፕሮጀክት እንደ ታላቁ ሕዳሴ ግድብ አገራዊ የአንድነት ስሜት መፍጠሩን የሀይለማርያምና ሮማን ፋውንዴሽን ዋና ስራ አስፈፃሚ እና የቀድሞ ቀዳማዊት እመቤት ሮማን ተስፋዬ ገለጹ።የፋውንዴሽኑ ዋና ስራ አስፈፃሚዋ  በአገሪቷ በተፈጥሮ ብቻ የተገኙ በርካታ ድንቅ የቱሪስት መስህብ ስፍራዎች መኖራቸውን ተናግረዋል።እነዚህ የተፈጥሮ የቱሪስት መስህብ ስፍራዎች ታሪካዊ አሻራ ያረፈባቸው እና እምቅ ሀብትና ቅርሶችን ጭምር የያዙ በመሆናቸው እንደ “ገበታ ለሀገር” አይነት ፕሮጀክቶች መጠናከር አለባቸው ብለዋል።ኢትዮጵያ የተፈጥሮ ሀብቷ ብቻ በቢሊየን ብር የሚቆጠር ገቢ ስለሚያመጣ ሀብቱን ጥቅም ላይ በማዋል ተጠቃሚ መሆን እንደሚቻልም አንስተዋል።እንደ “ገበታ ለአገር” ያሉ ፕሮጀክቶችን አቅም በፈቀደ መጠን ማስፋት እንደሚገባና ሕዝቡም ለዚህ ድንቅ ዓላማ ድጋፍ በማድረግ መሳተፍ እንዳለበት ጠቁመዋል።ወይዘሮ ሮማን የ”ገበታ ለአገር” ፕሮጀክት ታላቁ የኢትዮጵያ ሕዳሴ ግድብ የፈጠረውን አይነት አገራዊ የአንድነት ስሜት መፍጠሩንም ተናግረዋል።ጠቅላይ ሚኒስትር ዐቢይ አሕመድ የቱሪዝም ዘርፍ እንዲያንሰራራ ያደርጋል ያሉትን “ገበታ ለሀገር” የተሰኘ ፕሮጀክት ይፋ ማድረጋቸው ይታወቃል።በዚህም ትኩረት ተነፍጎት የቆየው የአገሪቷን የተፈጥሮ ሀብት የማልማት ስራ በጎርጎራ፣ በኮይሻና በወንጪ አካባቢዎች ለመስራት ታቅዶ በእንቅስቃሴ ላይ ይገኛል። ዘገባው የኢዜአ ነው፡፡